తాతా మధు

తాతా మధుసూదన్‌ తెలంగాణ రాష్ట్రానికి చెందిన రాజకీయ నాయకుడు. ఆయన 2021లో జరిగిన తెలంగాణ శాసనమండలి స్థానిక సంస్థల కోటా ఎమ్మెల్సీ ఎన్నికల్లో ఉమ్మడి ఖమ్మం జిల్లా ‘స్థానిక సంస్థల’ కోటా టిఆర్ఎస్ అభ్యర్థిగా పోటీ చేసి ఎమ్మెల్సీగా గెలిచాడు.

జననం, విద్యాభాస్యం
తాతా మధు 1970లో తెలంగాణ రాష్ట్రం, ఖమ్మం జిల్లా, తిరుమలాయపాలెం మండలం, పిండిప్రోలు గ్రామంలో తాతా వెంకటకృష్ణయ్య, కమలమ్మ దంపతులకు జన్మించాడు. ఆయన పిండిప్రోలు జిల్లాపరిషత్‌ పాఠశాలలో పడవ తరగతి, ఖమ్మంలో ఇంటర్మీడియట్ పూర్తి చేసి, హైదరాబాద్ ఉస్మానియా విశ్వవిద్యాలయంలో డిగ్రీ, పోస్టు గ్రాడ్యుయేషన్‌(పీజీ), న్యాయవిద్య పూర్తి చేశాడు.

వృత్తి జీవితం
తాతా మధు ఉస్మానియా విశ్వవిద్యాలయంలో విద్యాభాస్యం పూర్తయిన తర్వాత వ్యాపార నిమిత్తం అమెరికాలో అట్లాంటా నగరంలో సాఫ్ట్‌వేర్‌ ఉద్యోగంతో పాటు హోటల్ వ్యాపారంలో స్థిరపడ్డాడు. ఆయన 1998 నుండి 2014 మధ్యకాలంలో అట్లాంటా తెలుగు సంఘం (తామా) అధ్యక్షుడిగా, తెలుగు అసోసియేషన్ ఆఫ్ నార్త్ అమెరికా (తానా) కార్యదర్శిగా పని చేశాడు. ఆయన తెలంగాణ ఉద్యమ సమయంలో రాష్ట్ర సాధన ఉద్యమానికి మద్దతుగా అమెరికాలో పలు కార్యక్రమాలు నిర్వహించాడు.

రాజకీయ జీవితం
తాతా మధు విద్యార్థి దశలో ఎస్‌ఎఫ్‌ఐలో పని చేసి, 1986 నుండి 1996వరకు సీపీఎం పార్టీలో, కొంతకాలం ప్రజారాజ్యం పార్టీలో పని చేశాడు. ఆయన తెలంగాణ రాష్ట్ర ఆవిర్భావం తర్వాత తెలంగాణ రాష్ట్ర సమితి పార్టీలో చేరి పార్టీలో వివిధ హోదాల్లో పని చేశాడు. తాతా మధు 2015లో ఖమ్మంలో పార్టీ ప్లీనరీ నిర్వహణ బాధ్యతలు నిర్వర్తించాడు. ఆయన 2015, 2021లో పట్టభద్రుల ఎమ్మెల్సీ ఎన్నికల్లో ఉమ్మడి ఖమ్మం జిల్లా ఇన్ ఛార్జిగా,  స్థానిక సంస్థల ఎన్నికలు, పురపాలిక ఎన్నికల్లో పార్టీ అప్పగించిన బాధ్యతలను నిర్వర్తించాడు. ఆయన 2017 నుంచి తెరాస రాష్ట్ర కార్యదర్శిగా పని చేస్తున్నాడు.

తెలంగాణ శాసనమండలికి 2021లో జరిగే స్థానిక సంస్థల ఎమ్మెల్సీ ఎన్నికల్లో ఉమ్మడి ఖమ్మం జిల్లా స్థానిక సంస్థల టీఆర్‌ఎస్‌ ఎమ్మెల్సీ అభ్యర్థిగా తాతా మధు పేరును టిఆర్ఎస్ అధిష్టానం 21 నవంబర్ 2021న ఖరారు చేసింది. ఆయన టీఆర్‌ఎస్‌ ఎమ్మెల్సీ అభ్యర్థిగా నవంబర్ 22న నామినేషన్‌ పత్రాలు దాఖలు చేశాడు. తాతా మధు 10 డిసెంబర్ 2021లో తెలంగాణ శాసనమండలి కి జరిగిన ఎన్నికల్లో ఖమ్మం జిల్లా స్థానిక సంస్థల నియోజకవర్గం ఎమ్మెల్సీగా 14 డిసెంబర్ 2021న ఎన్నికయ్యాడు. తాతా మధు 20 జనవరి 2022న శాసనమండలి సభ్యుడిగా ప్రమాణ స్వీకారం చేశాడు.

తాతా మధు 26 జనవరి 2022న టిఆర్ఎస్ పార్టీ, ఖమ్మం జిల్లా అధ్యక్షుడిగా నియమితుడయ్యాడు.

మూలాలు

చిత్రమాలిక 

ఖమ్మం జిల్లా రాజకీయ నాయకులు
తెలంగాణ రాష్ట్ర సమితి రాజకీయ నాయకులు
తెలంగాణ శాసనమండలి సభ్యులు